ORDE do 13 de setembro de 2005 pola que se modifican as bases reguladoras das axudas para as agrupacións de produtores agrarios recoñecidas en Galicia e se convocan as axudas para o ano 2005.
CONSELLERÍA DO MEDIO RURAL — III. OUTRAS DISPOSICIÓNS — 16/09/2005

A Orde do 27 de marzo de 2003, da Consellería de Política Agroalimentaria e Desenvolvemento Rural, que se publicou no Diario Oficial de Galicia número 67, do 4 de abril, establecía as bases reguladoras e se convocaban as axudas para as agrupacións de produtores agrarios recoñecidas en Galicia.
Posteriormente, pola orde desta consellería do 21 de abril de 2004, que se publicou no Diario Oficial de Galicia número 80, do 27 de abril, convocáronse para o ano 2004 as devanditas axudas.
A experiencia na xestión destas axudas e os resultados que se obtiveron en canto ao fomento do asociacionismo no medio rural para favorecer a concentración da oferta agraria e adecuar a produción ás exixencias do mercado, superando as deficiencias estruturais que existen na comercialización das producións agropecuarias, xustifican a continuidade desta liña de axudas, de acordo tamén co que se establece no Real decreto 2722/1998, do 18 de decembro, do Ministerio de Agricultura, Pesca e Alimentación.
A Lei 14/2004, do 29 de decembro, de medidas tributarias e de réxime administrativo, dá nova redacción aos artigos 78 e 79 do texto refundido da Lei de réxime financeiro e orzamentario de Galicia, fundamentalmente para recoller a lexislación básica establecida pola Lei 38/2003, xeral de subvencións.
Como consecuencia da publicación desta lei, é necesario que as bases reguladoras que se recollen na citada Orde do 27 de marzo de 2003, se adapten á nova normativa.
Por todo o exposto, en consonancia co establecido no artigo 30.I.3 do Estatuto de autonomía de Galicia e no uso das facultades que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Esta orde ten por obxecto modificar as bases reguladoras das axudas para as agrupacións de produtores agrarios recoñecidas en Galicia, que se establecen na Orde do 27 de marzo de 2003 (DOG nº 67, do 4 de abril), da anteriormente denominada Consellería de Política Agroalimentaria e Desenvolvemento Rural, e convocar estas axudas para o exercicio orzamentario 2005.
Sección primeira
Modificación das bases reguladoras
Artigo 2º.-Modificación das bases reguladoras.
Modifícanse os seguintes artigos da Orde do 27 de marzo de 2003 pola que se establecen as bases reguladoras das axudas para as agrupacións de produtores agrarios recoñecidas en Galicia:
a) Engádese unha alínea «j» ao punto 1 do artigo 7º, relativo á documentación que deben presentar as agrupacións de produtores agrarios xunto coa solicitude das axudas, que ten a seguinte redacción:
«Artigo 7º.1.j) Acreditación de estar ao día das súas obrigas coa Seguridade Social, Axencia Tributaria e Administración pública desta comunidade autónoma.
As certificacións de estar ao día coa Comunidade Autónoma de Galicia e coa Axencia Tributaria poderán solicitalas as entidades interesadas, ou ben autorizar a Dirección Xeral de Produción, Industrias e Calidade Agroalimentaria para que o faga, tal como se establece no anexo II da Orde do 27 de marzo de 2003».
b) O punto 1 do artigo 10º, relativo á concesión das axudas, queda redactado como segue:
«Artigo 10º.1. Unha vez examinadas as solicitudes de axudas, aquelas que cumpran os requisitos establecidos nesta orde serán valoradas pola comisión de avaliación creada para tal fin, segundo os criterios de valoración citados anteriormente.
Esta comisión de avaliación estará presidida polo subdirector xeral competente en industrias agroalimentarias, e estará composta, ademais, polo xefe de servizo competente en fomento asociativo, un xefe de área e un xefe de negociado, pertencentes á Dirección Xeral de Produción, Industrias e Calidade Agroalimentaria. O xefe de negociado actuará como secretario da comisión.
Unha vez valoradas as solicitudes, a comisión de avaliación elevará o correspondente informe ante a devandita dirección xeral e elaboraranse as propostas de concesión da subvención, onde figurará o seu importe previsto, de acordo co establecido na normativa e segundo a dotación orzamentaria existente para estas liñas de axuda».
c) O punto 3 do artigo 10º, relativo á concesión das axudas, queda redactado como segue:
«Artigo 10º.3. Unha vez fiscalizadas, o conselleiro de Medio Rural resolverá as solicitudes de axuda. Se non se notificase a resolución de concesión no prazo de seis meses, contados desde a publicación da correspondente orde de convocatoria no Diario Oficial de Galicia, poderán entenderse desestimadas as axudas solicitadas».
d) Suprímense os números 4 e 5 do artigo 14º, relativo ao seguimento e control, que se substitúen por un novo número 4, co seguinte contido:
«Artigo 14º.4. Procederá o reintegro total ou parcial da axuda percibida, xunto cos xuros de mora percibidos desde o momento do seu pagamento, nos casos establecidos no punto 10º do artigo 78 do texto refundido da Lei de réxime financeiro e orzamentario de Galicia, Decreto lexislativo 1/1999, do 7 de outubro, na redacción dada pola Lei 14/2004, do 29 de decembro.
Nos supostos en que proceda o reintegro deberá respectarse, en todo caso, o principio de proporcionalidade, tendo en conta os criterios sinalados no antedito artigo 78.10º».
e) Engádense dúas disposicións adicionais, coa seguinte redacción:
«Disposición adicional primeira. En todo o non previsto nesta orde observarase o disposto nos artigos 78º e 79º da Lei de réxime financeiro e orzamentario de Galicia, e no Decreto 287/2000, do 21 de novembro.
Disposición adicional segunda. Todas as referencias á consellería e conselleiro de Política Agroalimentaria e Desenvolvemento Rural contidas na Orde do 27 de marzo de 2003, deben entenderse feitas á consellería e conselleiro do Medio Rural».
Sección segunda
Convocatoria das axudas para o ano 2005
Artigo 3º.-Convocatoria das axudas.
Convócanse para o ano 2005 as axudas para as agrupacións de produtores agrarios recoñecidas en Galicia, reguladas na orde desta consellería, do 27 de marzo de 2003 (DOG nº 67, do 4 de abril), coas modificacións que se detallan no artigo 2º desta orde.
Artigo 4º.-Condicións e finalidade.
1. Para poderse acoller ás axudas para as agrupacións de produtores agrarios recoñecidas en Galicia, deberanse cumprir os requisitos establecidos na antedita Orde do 27 de marzo de 2003, coas modificacións introducidas por esta orde.
2. As axudas para as agrupacións de produtores agrarios recoñecidas en Galicia teñen por finalidade apoiar o funcionamento administrativo das agrupacións de produtores agrarios, como unha medida encamiñada a fomentar o asociacionismo no medio rural, favorecendo a concentración da oferta agropecuaria e adecuando a produción e comercialización ás exixencias do mercado.
Artigo 5º.-Solicitudes, documentación e xestión das axudas.
1. As solicitudes de axuda presentaranse segundo o establecido no artigo 5 da Orde do 27 de marzo de 2003, xunto coa documentación que se detalla no seu artigo 7, tendo en conta as modificacións introducidas por esta orde.
2. As agrupacións de produtores agrarios beneficiarias, os conceptos subvencionables e a contía económica, os criterios de valoración, o procede
mento de xestión das axudas e a forma de xustificación destas, axustaranse ao establecido na Orde do 27 de marzo de 2003 e nesta orde.
3. As agrupacións de produtores agrarios recoñecidas en Galicia, beneficiarias de axudas, deberán presentar no prazo máximo de 20 días naturais, contados a partir do día seguinte a aquel en que reciban a resolución de concesión da subvención, a documentación que se establece no artigo 13 da orde desta consellería do 27 de marzo de 2003.
Artigo 6º.-Prazo de presentación.
1. Para o ano 2005, o prazo de presentación das solicitudes de axuda será de 40 días naturais, contados a partir do día seguinte ao de publicación desta orde no Diario Oficial de Galicia.
2. As solicitudes presentadas con anterioridade á data de publicación desta orde no Diario Oficial de Galicia seguirán o seu trámite, sempre que cumpran as condicións que nela se exixen, así como na normativa comunitaria ao respecto. De non ser así, solicitaráselles aos interesados que cubran debidamente o expediente de solicitude e que acheguen os datos ou xustificantes que puidesen faltar.
Artigo 7º.-Financiamento.
A concesión das axudas efectuarase con cargo á aplicación orzamentaria 57.03.615-A.470.0, por un importe de 3.041.693,11 euros, dos orzamentos xerais da Comunidade Autónoma de Galicia para o ano 2005, así como con outros remanentes que puidesen existir na mesma aplicación.
En todo caso, a concesión das axudas para as agrupacións de produtores agrarios recoñecidas en Galicia estará condicionada á existencia de crédito axeitado e suficiente e limitarase ás dispoñibilidades orzamentarias.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria, para que, no ámbito das súas competencias, dite as normas necesarias para a correcta aplicación, desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de setembro de 2005.
Alfredo Suárez Canal
Conselleiro do Medio Rural